
I.
A PINCE

Az éjbe burkolózó város millió színes, szép, borzongató álomtól nyüzsgött. Budapest minden lakója, aki hajnali háromkor az ágyában pihent, most nyugtalanul fordult át a másik oldalára. Bármilyen mély volt is az álmuk, mind megérezték, hogy valami elkezdődött, valami megtörtént, s valami más felébredt.

A vihar olyan hevesen csapott le a városra, hogy sokan felriadtak tombolására. A Csipetke utcában álló öreg, körfolyosós bérház azonban túl sokat látott már csillanó ablakaival ahhoz, hogy nyugtalankodni engedje lakóit. A vastag falak eltompították az égzengés hangját, a szobákba egyedül a kopogó esőcseppek bádogereszkoncertje jutott be.

Az első emelet négyes számú lakásának egyik apró szobájában Gergő állig húzta takaróját, és vacogva bámulta a plafont. Rémálmok bántották, amikről senkinek sem mert beszélni. Most pedig ez a vihar! Reménykedve sandított át a másik ágyra, hátha Zsófit is felriasztotta a mennydörgés. A lány azonban békésen szuszogott.

Gergő mély levegőt vett, és lehunyta szemét. Nem hitte, hogy sikerülni fog, mégis megpróbált elaludni…

* * *

…s ahogy az már az álmokban lenni szokott, hirtelen különös erdő kellős közepén találja magát – pizsamában. Ez nagyon kellemetlen érzés. Nem mintha fázna, de zavarja a sárkányokkal, tollsöprűkkel és karmazsin színű fánkokkal díszített öltözék. Mi van, ha erre találnak jönni az osztálytársai? Mi van, ha a fák mögül csörögve befordul a hatos villamos, és utasai meglátják a pizsamás fiút? Mi van, ha…?

A háta mögött gunyoros hang szólal meg:

– Végre! Már azt hittem, ma éjjel nem is jössz.

Gergő bosszúsan megfordul. Tudja, hogy kit fog látni. A kölyökfarkassal ugyanis – aki a farkasok kamaszkorába lépett, s így nem olyan kicsi, esetlen szőrgolyó, akit az ember meg akar gyömöszölni – már többször találkozott.

– Megint te? – szól csípőre tett kézzel a fiú. – Megmondtam, hogy nem érdekelsz, untatsz, és csúnya vagy. Tűnj el az álmaimból!

– Tudod jól, hogy nem te választottál engem. Én választottalak téged – feleli a kölyökfarkas. Barna szemével várakozón néz Gergőre, farkát lassan csóválja ide-oda, majd elnyúlik a fűben. – Odaát vihar van. Még mindig félsz a mennydörgéstől?

Gergő a vihar puszta említésétől megborzong. Álmában ragyogó napsütés záporozik a különös erdőre, de tudja, hogy ez nem a valóság. „Odaát”, ahogy a kölyökfarkas mondta, tehát a Valóságban, ő most az ágyában fekszik.

– Viharos éjszakákon mindig olyan rémes dolgokkal álmodom, mint például okoskodó kölyökkutyák, akik valóságosnak hiszik magukat – feleli Gergő, szándékosan bántó hangon. – S mivel félek, hát dobálni fogom magam az ágyban. Meg kiabálok. Anya pedig beszalad, felébreszt, és akkor megszabadulok tőled.

– Ma másként lesz – szól a kölyökfarkas, akit még azzal sem lehet megsérteni, hogy kutyának nevezik. – Ez az éjszaka más!

Gergőt nyugtalanság fogja el. Körbekémlel az álomerdőben, de nem lát semmi szokatlant. Az ősöreg tölgyek alatt két nyugdíjas postás madártollakat húzgál ki egymás füléből. Az ég kékjén autó, repülő, operaház és játékgép formájú felhők úsznak. A nyerőautomaták egyike csokikorongokat kezd ontani magából. Alatta bőrszárnyú őshüllő suhan.

Tehát minden teljesen normális.

– Nincs kedved felülni a hátamra? – kérdi a kölyökfarkas.

– Tudod, hogy úgysem fogsz rábeszélni – felel a fiú. – Már sokszor megpróbáltad. Én pedig elutasítottalak, mert biztos, hogy a bundád tele van bolhákkal.

– A bolhák legalább valami változatosságot hoznak a mindennapokba – emeli fel fejét kaján mosollyal a kölyökfarkas. – Persze ezt hiába mondom, míg nem vakaróztál egy jót. Addig ugyanis fogalmad sem lehet róla, micsoda gyönyörűség az.

Gergő legyint, és az egyik fához indul, hogy annak árnyékában ülve várja ki, míg a valóságban felébresztik.

– Ideje menni – áll fel ekkor a kölyökfarkas, és orra hegyétől a farka végéig megrázza magát. Gergő épp tiltakozásra nyitja a száját, ekkor azonban hirtelen eltűnik az erdő.

– Ezt te csináltad? – kiált a fiú a szürkebundásra, de már nem tud figyelni a válaszra. Álmában hirtelen elsötétül az ég, plafonná változik, neonlámpák sora ont rideg fényt. Hosszú, mindkét irányban a végtelenbe vezető, csempézett folyosón találja magát. Kórházi betegkocsin fekszik, ami nyikorgó kerekekkel megindul vele.

A fiú már tudja, mi következik. Hatéves kora óta sokszor járt álmában ezen a rémes helyen. És sosem sikerült megváltoztatnia az eseményeket.

– Vigyél ki innen! – kiáltja.

– Ha komolyan vennéd az Álomvilágot, képes volnál irányítani azt. – A farkaskölyök most csupán egy félig lekopott matrica képében van jelen a csempén. – Sajnos te, amint felébredsz, képzelgésnek hiszel engem és minden mást is. Pedig ez a folyosó valóságosnak tűnik, igaz?

– Segíts!

– Miért én? – kérdi a farkaskölyök. – Hívj egy álombarátot, az majd kihúz a bajból.

– Tudod, hogy nekem nincsenek álombarátaim! – kiabál kétségbeesetten Gergő, mert a kocsi egyre gyorsabban robog vele a folyosón.

– Hát ez az! – feleli elégedetten a farkaskölyök.

A folyosó végén fehérre mázolt ajtó dereng.

– Nem akarok odamenni! – kiabálja Gergő a kölyökfarkas matricájának, ami különös módon mindig épp azon a csempén van, amelyik mellett a kocsi elnyikorog.

Az ajtó feltárul, a kerekek megtorpannak a küszöb előtt. Gergő minden erejével kapaszkodik, mégis berepül a szobába. Behunyja a szemét, pörög a levegőben, s valami puhára érkezik. Először csak az ujjait meri mozdítani, de ez is elég hozzá, hogy megállapítsa: ágyon fekszik, ami lassan kezd megdőlni. Hasra fordul, majd feláll. Valóban ágyra zuhant, csakhogy ez az ágy hatalmas. Valóságos fennsík: nem is lehet látni a végét. A takaró fehér hullámai fodrokat, völgyeket, buktatókat vetnek. A vakító síkság közepén hatalmas, vörösen ragyogó kórházi pecsét háromszöge terül el, s közepéből három alak emelkedik ki.

– Miért kell mindig újraálmodnom ezt? – kiáltja Gergő kétségbeesetten, bár sehol nem látja a kölyökfarkast. Az ágymatrac tovább billen, egyre meredekebb lesz. A fiú háta mögött mély szakadék tátong: az ágy széle. S mivel a síkság éppen arra dől, félő, hogy Gergő lezuhan.

A kórházi pecsét varázsjeléből előbújó három alak megindul a fiú felé. Egyikük Gergővel egykorú, tehát tizenhárom éves, csinos lány. Hihetetlenül hosszú, gesztenyebarna haját szabadon lengeti a szél. A lány kedves mosolyt, virágmintás szoknyát és különös feliratú pólót visel: „Ne bántsd a nerceket – ők sem járnak a te bőrödben!”

Zsófinak – mert így hívják a lányt – lombzöld szeme, átható tekintete a legkülönösebb. Gergő akár álmában, akár a valóságban néz bele mostohatestvére szemébe, mindig úgy érzi, a lány sokkal többet tud róla, mint saját maga.

A második alak cingár férfi, akin úgy lóg a ruha, mintha csak véletlenül akadt volna rá. Fekete keretes szemüvegét orra hegyére csúsztatva hordja, haja rendezetlenül ágaskodik üstökén. Zsófi apján (mert ő ez a férfi) egyetlen szemrevaló dolog látható: a cipői. Csodálatosan kifényesített, szívvel-lélekkel gondozott cipők azok, amiknek még a fűzői is úgy állnak, ahogy az A cipőhordás nagykönyvében meg van írva.

Gergő gyomra összerándul mostohaapja láttán. Ez az álom már így is elég rémes, Botlik Dénes igazán nem kellett bele.

A harmadik álomszereplő Réti Boglárka, Gergő édesanyja. Karcsú, pirospozsgás arcú, mindig mosolygó ajkú és fürge léptű, szép nő. Most is lehagyja kissé a többieket, és a fiától néhány méterre megtorpan. Addigra az ágy felszíne annyira megdől, hogy Gergő kénytelen négykézlábra ereszkedni és kezével is kapaszkodni, nehogy lezuhanjon a mélységbe.

– Gyere, Gergő, repülj! – nyújtja Boglárka a fia felé két karját. – Menni fog, csak gondolj a felhőkre!

– Vagy a papírsárkányra! – biztatja Zsófi.

– Esetleg egy könnyű strandpapucsra! – Az utóbbi javaslatot természetesen Botlik Dénes teszi. Gergő dühösen megrázza a fejét: hogyan gondolhatják, hogy képes repülni? Ez ostobaság!

Ujjai közül hirtelen kicsúszik a takaró, és ő szédítő zuhanásba kezd. Elsuhan mellette az ágymatrac, s lent, tejfelszínű felhők közül távoli sziklák bukkannak elő. Nem kiabál, hiszen az sem segítene. Átzuhan a felhőkön, füle mellett fütyül a hideg szél. A helyzet legalább annyira reménytelennek tűnik, mint a templomtoronnyal kézen fogva délutáni sétára indulni.

– Tehát tovább makacskodsz? – szól egy kölyökfarkasforma felhő a közelből.

– Ez csupán álom – feleli Gergő mérgesen, bár szemében könnycseppek jelennek meg a félelemtől. – Nem eshet bajom.

Odalenn a sziklák repedéséből magasra törő, ágas-bogas fa várja. A fiú a következő pillanatban rázuhan, beüti a bal térdét, és…

Végre felébred.

* * *

A Csipetke utcában egyéb különös események is történtek akkor éjjel. A földszinten lakó Nemcsókné szinte rátapasztotta kövér orcáját az udvarra néző ablakra, ahogy kilesett a függönyrésen.

– Lujza, hagyd már a vén bolondot! – szólt rá cincogó hangján Nemcsók úr, nyugalmazott rágcsáló- és rovarirtó kisiparos. Mély foteljében ülve a kéken vibráló szoba egyetlen fényforrását, a televíziót bámulta, s egyre inkább bosszantotta felesége kíváncsiskodása. – Hallod, Lujza? Kezdődik!

Nemcsóknét most kivételesen nem érdekelte az éjszakai TV-shop ajánlata. Odakinn tombolt a vihar, szinte átláthatatlan függönyként szakadt az eső. Az udvari lámpák halványsárga fénye mégis láthatóvá tette a házmester, Barboncás Döme alakját. Az öregúr a macskaköves udvar közepén állt, két karját a felhők felé nyújtotta, és csak hagyta, hogy hulljon rá az eső.

– Kornyikál – jelentette Nemcsókné az ablaktól. – Már megint azon a különös hangon nyöszörög, nyávog és dörmög.

Nemcsók úr sípoló sóhajt hallatott.

– Ma műanyag kutyacsontokat lehet rendelni! – próbálta a tévé elé csábítani feleségét. – Van lila és mályvaszínben is!

Nemcsókné orra ellapult a hideg ablaküvegen. Barboncás Döme kopott kezeslábasa már tökéletesen átázott az esőben, de az öreg csak folytatta különös énekét. A villámok fel-fellobbanva világították meg alakját, két varkocsba font, ősz haját és égre nyújtott karjait.

– Fel kellene jelenteni – szólt Nemcsókné haragtól remegő hangon.

– Már háromszor feljelentettük – legyintett a fotelban Nemcsók úr.

– Jelentsük fel újra!

– Nézd! Vécédugulás elleni, antimagnetikus, önjáró csőkukac!

Ez a remek találmány végre elcsábította volna Nemcsóknét az ablaktól, ekkor azonban történt valami odakinn. Bár az eső mindent elhomályosított, az asszony meg mert volna esküdni rá, hogy Barboncás Döme lassan felemelkedik a macskakövekről. A házmestert újabb villám burkolta ragyogásba, s immár tisztán látszott, hogy a lábai valóban nem érintik a talajt: a levegőbe emelkedett, és átlebbent a szőnyegporoló fölött.

– Kázmér, gyere, ezt látnod kell! – nyekeregte döbbenettől elcsukló hangon Nemcsókné. – Ha éneklésért nem is jelenthetjük fel, azért biztosan becsukják, mert ide-oda röpköd az udvaron.

Nemcsók úr nem igazán hitte, amit a felesége állít. Ettől függetlenül engedett az erőszaknak. Nyögve kitápászkodott a fotelból, szomorú pillantást vetve a képernyőn épp feltűnő elektromágneses fülpiszkálóra.

– Lássuk azt a csodát! – morogta. Csakhogy most éppen nem villámlott, így csupán annyit láthatott, hogy valami árnyék vetül a szőnyegporolóra.

– Mindjárt beér a lámpa fénykörébe! – izgult toporogva Nemcsókné. – Akkor jól láthatod.

Ekkor azonban az udvarról fémes csattogás hallatszott, mintha paták vernék a köveket. Majd közvetlenül az ablaküveg túloldalán valóban felbukkant egy hófehér ló szép, hatalmas feje, és fülsiketítően rányerített a leselkedőkre. Nemcsók úr és felesége rémületükben mindketten hanyatt vágódtak, esés közben letépve a csipkefüggönyt.

– Lovat tart az udvaron! – rikácsolta Nemcsókné.

– Hívom a rendőrséget! – bömbölte a földön kapálózva Nemcsók úr.

Ám mielőtt tárcsázták volna az ügyeletet, biztosak akartak lenni abban, hogy odakinn valóban egy ló áll. Visszaóvakodtak az ablakhoz, azonban az udvaron nem látták sem a lovat, sem Barboncás Dömét.

Ráadásul a vihar is elvonult.

* * *

Gergő reggelig már egyetlen percet sem mert aludni. Amint felriadt rémálmából, csak bámulta a plafonon táncoló fényeket, és hallgatta Zsófi szuszogását, aminél bosszantóbb hangot el sem tudott képzelni.

Később hármasban reggeliztek, mivel Botlik Dénes, szokásához híven, már hajnalban elindult cipőt pucolni a Nyugati pályaudvar aluljárójába. Gergőt egyszerre fojtogatta a gúnyos nevetés és a szégyen, mikor arra gondolt, hogy új apja mivel keresi a kenyerét. Botlik Dénes azonban nagyon is büszke volt a munkájára. Számtalanszor kijelentette, hogy ő mindent tud a lábbelikről; csak rájuk kell néznie, és tudja gazdájuk minden titkát.

Gergő sietve belapátolta a paprikás rántottát, hogy minél kevesebbet kelljen látnia a testvérét. Botlik Dénes lánya elmélyülten olvasta a tányérja elé fektetett könyvet. Harmadik hónapja éltek közös lakásban, de alig hallották Zsófi hangját. A lány eleinte próbált közeledni Gergőhöz, azonban a fiú néhány pimasz megjegyzéssel leszoktatta erről. Boglárkával pedig Zsófi nem akart kedves lenni. Ahányszor apja új feleségére pillantott, tekintete sértett, féltékeny tűzben égett.

– Megyek – jelentette be Gergő, és felállt az asztaltól.

– Ne feledkezz meg róla, hogy délután vár az orvos! – szólt a fia után Boglárka.

– Anya, én nem akarok a dilidokihoz járni!

– Muszáj – szögezte le Boglárka száraz hangon. – Különben sem dilidoki, hiszen nem vagy dilis.

Zsófi könyve mintha megremegett volna az elfojtott nevetéstől.

Gergő fájdalmas sóhajt hallatva lépett ki a nyitott konyhaajtón a gangra, és a vaskorlátra támaszkodott. Boglárka aggódva nézte fia dacos hátát. Éjjel vihar volt, Gergő mégsem riadt fel. Pedig mióta az édesapja meghalt, minden égzengéses éjjelen kiabálva, verejtékben fürödve ébredt.

Boglárka már éppen másra terelte volna a gondolatait, ekkor azonban feltűnt neki valami.

– Fiam, te sántítasz!

Gergő bosszúsan mordult, amiért nem tudta eltitkolni fájdalmát. Reggel, mikor ki akart ugrani a takaró alól, bal térdébe nyilallás hasított. Nem emlékezett rá, hol üthette meg. Felrémlett előtte a szakadék mélyén várakozó furcsa, göcsörtös fa, de gyorsan elhessegette a képet.

Zsófi becsukta a könyvet, és gyakorlott mozdulatokkal kezdte összeszedni a piszkos tányérokat.

– Mit csinálsz, édesem! – kiáltott szinte rémülten Boglárka.

– Elmosogatok – felelt a lány.

– Én vagyok a háziasszony – kapta fel Boglárka harciasan a serpenyőt.

– Nálunk mindig az én dolgom volt a házimunka. – Zsófi szemében megint ott villogott a féltékenység. – Amióta anyu elhagyott minket, én gondoskodtam apusról.

– Csakhogy ennek már vége! Mostantól nyugodtan lehetsz olyan gyerek, mint a többi. Használd ki, és… Kérlek, beszélgess el a szobátok ablakában ücsörgő muskátlival. Ma valahogy olyan levertnek tűnik. – Boglárka ezzel le is zárta a vitát. Zsófi olyan pillantást vetett mostohaanyjára, mintha attól tartana, hogy az asszony mindjárt mekegve körbeugrálja a konyhaasztalt.

Gergő a gangon állva a kopár udvart nézte, amelynek közepén rozsdabarna szőnyegporoló terpeszkedett. Már előre elkeserítette, mennyire unalmas nap vár rá. Hiába tombolt a nyári szünet, ő nem találta a helyét. A barátai mind nyaralni mentek a világ különböző tájaira, a belvárost pedig már úgy ismerte és unta, mint a tenyerét. Éppen átadta volna magát a teljes elkeseredésnek, mikor az udvarról izgatott kiabálás… vagy inkább kárálás hangzott fel.

– Maga igenis lovat tart a házban! – rikácsolta Nemcsókné spenótzöld pongyolában. Úgy rázkódott az indulattól, mint egy tál gyümölcszselé. Vaskos lábain az öreg házmester után robogott, aki egykedvűen poroszkált a kapualjban rejtező lakása felé. Az asszony mögött apró, nyeszlett férfi nyújtogatta karját, hogy felhívja magára felesége figyelmét – de hiába.

– Mi történik már megint? – kérdezte a mosogató mellől Boglárka. Gergő hátra sem fordulva felelt.

– Nemcsókék lótartással vádolják az öreg Barboncást.

A házmester látszólag meg sem hallotta a fülébe süvöltő asszonyt, csak dudorászva átvágott az udvaron.

– A maga gebéje éjjel benyerített az ablakunkon! – harsogta Nemcsókné, és sunyi pillantással ellenőrizte, hogy a lakók közül elegen figyelnek-e a botrányra.

Barboncás Döme váratlanul mégis megtorpant, és szembefordult a terjedelmes asszonysággal. A házmester ráncos arca, mosolygó ajka végtelen nyugalmat árasztott.

– Nekem nincs lovam, asszonyom – hangzott az érces hangú, csöndes válasz. Nemcsókné azonban nem adta fel ilyen könnyen.

– Igenis van lova! Láttam! Ennyire volt tőlem, és nyerített! – kiabált tovább az asszony, és hurkás ujjaival mutatta, milyen közelről látta Barboncás lovát. – Maga pedig átrepülte a porolót! Azt is láttam!

Nemcsók úr tudta, hogy felesége most nagy hibát követett el. Ugyan ki hinné el nekik, hogy éjjel ide-oda repkedő házmestereket és ablakon benyerítő lovakat látnak?

Barboncás aprót biccentett, és nyugodtan a szőnyegporolóra mutatott.

– Azt a porolót repültem át? – kérdezte, s hangjában nevetés bujkált.

– Azt hát! Nincs más poroló az udvaron. Vegye tudomásul, hogy fel fogjuk jelenteni!

– Ezzel nem okoznának meglepetést – szólalt meg váratlanul egy újabb szereplő Nemcsókék mögött. Gergő észre sem vette, hogy testvére, Zsófi kisurrant a lakásból. Mindenesetre most az udvaron állt, keményen megvetve a lábát, mint aki harcra készül.

Nemcsókné szikrázni látszott a méregtől, tátogva nyelte a levegőt, és vörösödött is.

– Nyugodj meg, szívem! – csitította az apró termetű, cérnahangú Nemcsók úr a hitvesét. – Majd nem pimaszkodik tovább a vén salabakter és ez a neveletlen kölyök, ha a rendőrök lemennek a szenespincébe!

Gergő nem hitte, hogy Barboncás valóban lovat rejtegetne a pincében. De Zsófi és a házmester tekintete rémülten összevillant – ami közös titkot sejtetett!

* * *

A pincében valóban rejtőzött valaki. Sőt, mindjárt két valaki – bár róluk sem Barboncás Döme, sem Zsófi nem tudott. Az egykori szénraktár igazán különös útvesztő volt. Betöltötte a Csipetke utcai ház egész alját, sőt akadt néhány szűk, a szomszédos házak pincéibe vezető rejtett átjáró is. A lejárat a hátsó udvarból nyílt, s jóformán csak Barboncás Döme használta. A legkülönbözőbb méretű, poros, pókhálós helyiségek a végtelenbe nyúltak. Közöttük rég elfeledett tárgyakkal teliszórt, szűk folyosó kanyargott.

Valahol az útvesztő mélyén, az egyik apró fülkében két alak mozdult. Az utcára néző, koszos, ráccsal fedett ablakon alig szűrődött be némi fény, ennyi azonban elegendő is volt a két rejtőzködőnek ahhoz, hogy megállapítsák: öreg bútorokon, törött kerekű babakocsikon és málló papírdobozokon kívül semmi sincs körülöttük.

– Én nem akarok itt lenni! Valami egész más helyen szeretnék megjelenni!

A méltatlankodó hang visszhangos és mély volt, akár a sivatagi kutak.

– Ne siránkozz folyton, Odvas! – felelt a két alak közül a kisebbik, törékenyebb. Lágy, mézédes hangja egyszerre melengette át a szívet, és keltett hideg borzongást a gerinctájon. – Ha már hiába könyörögtem Hollónak, hogy ne veled küldjön a Valóságba, legalább szedd össze magad!

– Az a közönséges szárnyas! Mióta parancsolhat nekünk egy rémálommaradék?!

– Ha csupán holló volna, kitépkedném az összes tollát, te is tudod – szólt ingerülten a nő, miközben társa, a hatalmas termetű, ügyetlen mozgású férfi épp leemelt a fejéről egy molyrágta lámpaernyőt, ami alatt az imént megjelent a semmiből. – Vedd már ki a gyökered a bordáim közül, és ölts teljesen emberi alakot!

Az újabb dorgálás még inkább elrontotta Odvas kedvét. Nem szeretett átjönni a Valóságba, mióta sikerült bealudnia magát az Álomvilágba. Szomorúan gondolt eredeti alakjára, amit most szörnyű emberi kezekkel, lábakkal kellett felcserélnie.

– Hiányzik a lombom, Lebeke! Ha nem hallom a leveleim zizegését, magányosnak érzem magam.

A nő erre dühös sóhajt hallatott, majd két kivénhedt próbababán átlibbenve a pince sötét folyosójára lépett. Parázsló tekintete gyanakodva vizsgálta az elhagyatott pincét. Bár a dohos levegő meg sem mozdult, Lebeke selymes, szőke hajzuhataga úgy lobogott, mintha szélvihar tépné.

– Kész vagy végre, Odvas? – kérdezte végül.

A nagydarab alak közben különös változáson ment át. Mikor a lámpaernyő alatt megjelent, csupán félig volt ember. Derekát barna kéreg fedte, két füléből zöld ágak meredtek elő, és lábujjai helyén fürge gyökerek igyekeztek magukat a pince padlójába fúrni. Mostanra azonban méregzöld vadászruhát viselő, majd kétméteres, pocakos férfi lett belőle, aki tétován nézegette a kezét.

– Csak kettő – jegyezte meg elkeseredve. – Mit lehet kezdeni két vacak ággal?

– Próbálj a feladatunkra összpontosítani! – szólt rá ismét a nő, akinek karcsú testén igéző, fekete estélyi ruha csillogott. – Feltűnés nélkül kell elvegyülnünk az éberek között. Bárcsak Ouroborosszal kerültem volna egy csapatba!

– Ő miért nem jött velünk? Nem mintha hiányozna az a folyton tekergő kígyó. Mikor felkúszik a lombomba, mindig úgy érzem, nyomban megdermedek.

– Ouroborosznak más feladatot szánt Holló. – Lebeke légiesen könnyed léptekkel indult el a folyosón. – Mi elcsípjük a meghívót, a kígyó pedig mérgezett szavakkal csöpögteti tele a fiú új apjának szívét.

– Meghívó? Miféle meghívóról beszélsz? Én miért nem kaptam meghívót? Szeretem a bulikat! Mindig ott vagyok a Szellemlakta Lombhullatók és Örökzöldek évi rendes gyökérnyújtogató versenyén, és mondhatom…

– Nem mondhatod! – süvített közbe Lebeke. – Elég a levélzizegésből, Odvas!

– De a meghívó…

– A meghívó a Vajákosok, Táltosok, Énekmondók, Sámánok és Egyéb Révülők Találkozójára szól. Oda nem mehetnek a magunkfajta álomlények. – A fekete ruhás nő hangjában némi sértettség bujkált. – A világ varázstudói gyűlnek össze néhány napra, hogy kicseréljék tapasztalataikat, és ellenőrizzék, hogy minden rendben van-e a Hetekkel.

– És rendben van? – érdeklődött óvatosan Odvas.

– Rendben szokott – bólintott rideg mosollyal Lebeke. – De most nem lesz! Erről mi gondoskodunk!

– Tehát valaki meghívót kap a találkozóra, de Holló nem akarja, hogy elmenjen, ezért mi…

– Elég már! – sikította a hegyi szelek metsző hangján Lebeke. – Mit művelsz már megint?

– Azt hiszem, csapdába estem – mondta Odvas, akinek sikerült belegabalyodnia egy széttekeredett zsinegkupacba. Ahogy próbált kiszabadulni, annyi zajt csapott a pincében, amennyit talán sosem hallottak a penészes falak.

Lebeke felfelé fordította a tenyerét a szája előtt, s úgy tett, mintha lefújna róla valamit. A pincében süvítő szél támadt, és letépte Odvasról a kötelékeket.

– Köszönöm – motyogta dörmögve a férfi. – A Valóság nem az én világom. Ez a hirtelenkedő helyváltoztatás annyira zavarossá tesz mindent. A gyökereim…

– A lábaid! – vágott a szavába Lebeke. Talán folytatta volna az Álomvilágban baobabfaként létező Odvas oktatását, ám ekkor a pince távoli részéből fájdalmas nyikorgás hangzott. – Jön valaki. Bújjunk el!

Lebeke megpördült, és friss pincehuzattá változott. Odvas egészen pánikba esett, többször is megbotlott a szétszórt holmiban, fájdalmasan sziszegett. Csak akkor sikerült végre egy falnak támasztott, korhadt létrává változnia, mikor a léptek már egészen közel jártak.

Gergő elemlámpát szorongatva állt a kihalt, dermesztően hűvös pincében. Zsebébe rejtette a nagy vaskulcsot, amit a konyhakredencből csent el, majd bátorságát összeszedve fürkészte a lámpa fénypászmája által megvilágított folyosót.

– Mit keresek én itt? – súgta önmagának, és talán a hidegtől, talán a félelemtől reszketve nekidőlt az épp ott álló korhadt létrának.

A régi lajtorja méltatlankodva reccsent.

* * *

– Igaz, ami nem hamis: szeretem az állatokat – méltatlankodott Barboncás Döme. – Sőt, némelyiket a barátomnak mondhatom. Éppen ezért sosem tartanék lovat a pincében.

Zsófi együtt bosszankodott a házmesterrel Nemcsókék ostoba rosszindulatán. Mindketten a kukák mellett álltak, a vasúti alagútra emlékeztető, félhomályos, boltíves kapualjban. Az óbégató házaspár végre bevonult a lakásába, s most az Országos Ideg- és Elmekórház ügyeletesét igyekeztek meggyőzni, hogy küldjön azonnal rohamkocsit Barboncásért.

– Mit tudhatnak Nemcsókék az állattartásról? – legyintett Zsófi, miközben öreg barátja udvarra nyíló lakásához sétáltak, és leültek a küszöbre. – Tőlük még a csótányok is kiköltöztek, annyira utálnak minden élőt. Észrevetted, hogy elhervadtak az ablakuk alá ültetett nefelejcsek?

– Nem is követem el újra azt a hibát, hogy akármilyen virágot rábeszéljek Nemcsókék szomszédságára. – Döme szórakozottan játszott egyik összefont, ősz varkocsával. – Különben hova indultál?

A lány reménykedve pillantott a házmesterre.

– Hozzád. Tegnap megígérted, hogy eldúdolod nekem a dalt, ami megváltoztatja a szemem színét.

Barboncás Döme hosszan, komolyan nézett Zsófira. A lány állta a tekintetét.

– Különös teremtés vagy te – mosolyodott el végül a házmester. – Ugye tudod, hogy mindenki bolondnak néz, amiért folyton ősi énekeket dúdolgatok?

– Hallottam valami ilyesmit – bólintott kissé zavarban Zsófi. Nem akarta elárulni Dömének, hogy szinte minden ismerőse löttyedt agyú, bezárni való félnótásnak s még egyebeknek szokta nevezni őt.

– Te mégis szívesen hallgatod a dalaimat. És ami még furcsább: elhiszed, hogy varázserejük van. Azt is egyedül neked mertem elárulni, hogy a pincébe eleven embernek jobb nem lemenni, mert találtam ott egy átjárót a Valóság és az Álomvilág között – folytatta gondolatát Barboncás. Szemében szelíd szeretet fénylett, ami jobban átmelengette Zsófit, mint a délelőtti napfény. – Nem félsz, hogy téged is bolondnak néznek majd?

– Máris annak mondanak – rántotta meg dacosan a vállát a lány. – Az osztálytársaimat semmi más nem érdekli, mint hogy márkás cipőt vegyenek, megszerezzék a legmenőbb sztár cédéjét, és a suli legizmosabb fiúja után fussanak. Kigúnyoltak, mikor a fák napján a tölgyek bölcsességéről beszéltem, és arról, hogy szebbnek látom az őzeket a sportautóknál. De engem nem érdekel, ha nevetnek rajtam.

Barboncást nehéz volt becsapni. Most is felfedezett egy szemernyi szomorúságot Zsófi hangjában, de nem szólt róla.

– Mondd csak, hogy jöttök ki az új testvéreddel? – váltott hirtelen témát a házmester. Zsófi szép arcán most először suhant át a valódi harag árnyéka.

– Nem értem apát, miért kellett neki ez a házasság – fakadt ki a keserűség a lányból. – Mióta anya elment egy hajtűgyárossal, mi remekül megvoltunk kettesben. Én elláttam a háztartást, és szerettem csinálni. Jó volt apuról gondoskodni. És szükséges is, hiszen tudod: ha nem cipőkről van szó, olyan esetlen tud lenni. Aztán találkozott ezzel a nővel…

– Boglárkával! – szólt közbe dorgáló hangon Döme. – Réti Boglárka kedves nőnek látszik. A növények szeretik őt, ami nagyon fontos.

Zsófi kelletlenül bólintott.

– Igaz. Ért is hozzájuk, hiszen gyógyfűárus. Ez még sincs így jól! Apa folyton rá akar venni, hogy barátkozzam össze Gergővel.

– És miért nem próbálod meg?

– Mert lehetetlen! Gergő igazi városi fiú. Tudod: számítógép, haverok, autók. Szóval ostoba.

Döme Zsófi fejére tette hatalmas tenyerét, ami elég különös mozdulat volt, de ők ketten már tudták, mire jó. Barboncás egyetlen pillanatra lehunyta a szemét, és lelógó bajusza alatt ezt mormogta:

– Hold köve ront, nap köve gyógyít.

Zsófi gondtalan derűt érzett szétáradni egész testében. Megnyugodott, s nyomban nem látta olyan reménytelennek a világot.

– Gondolod, hogy Gergő megváltozhat? – sóhajtott, miután Barboncás elvette a kezét a fejéről.

– Talán nincs is rá szükség. Benne is ott van már minden: jó és rossz, szép és csúnya, mióta megszületett. Majd kiderül, milyen szél fújja meg, s az melyiket hozza ki belőle.

Zsófi nem értette tökéletesen, miről beszél az öreg, de megszokta, hogy Barboncás néha úgy viselkedik, mint aki nincs teljesen jelen a valóságban. Már éppen újra a szemszín-átváltoztató dal dolgára akarta terelni a szót, ekkor azonban a házmester váratlanul felpattant. Két ősz varkocsa ide-oda csapódott a vállán, miközben orra a levegőt szimatolta.

– Valami történik! – súgta. – Valami rossz. Érzem a szagát.

– Nemcsókéknak mégis sikerült kihívniuk a mentőket?

– Dehogy, ez egészen más. – A házmester kinyitotta a lakása ajtaját, és belépett, az ajtórésből szólva vissza a döbbent lánynak. – Ne haragudj, de most mennem kell. Méghogy éjjelente a poroló fölött repkedek! Nevetséges!

Azzal bezárta Zsófi orra előtt az ajtót. A lány csalódottan téblábolt az udvar macskakövezett hátán, majd úgy döntött, visszamegy a szobájába, és olvasni fog.

Arról fogalma sem lehetett, hogy öreg barátja, miután gondosan bezárta a lakás ajtaját, a sublótból apró, csontból faragott szelencét vett elő. Felnyitotta a dobozka tetejét, majd óvatosan kicsippentett belőle valami leheletnyi, áttetsző dolgot: egy finoman erezett, szivárványos színű dongószárnyat. Tenyerére fektette, és halk dalt énekelt. Ajkát a szavakkal együtt lebbenő pára hagyta el, ami nyomban fekete rovarrá sűrűsödött.

Barboncás Döme szabad lelke utazásra indult – egy megtermett, mérgesen zúgó dongó képében.

* * *

Botlik Dénes mindig úgy képzelte, hogy Budapest szíve a Nyugati pályaudvar alatt kúszó aluljárórendszer. A széles folyosókon, hatalmas termekben éjjel-nappal óriási volt a forgalom. Cipők ezrei koppantak-csosszantak, emberek siettek a dolguk után, vagy csupán tébláboltak, a kis boltok színes kirakatait vagy az utcazenészeket csodálva.

Botlik Dénes szerette ezt a helyet, és imádta a munkáját. Minden reggel megjelent az aluljáróban, ahol fából eszkábált, kényelmes székekkel ellátott cipőpucoló standja állt. Megnézte a trónszékhez hasonlatos, három ülőhelyet nyújtó építményt, majd kihúzta a lelakatolt alsó fiókot, és szertartásos mozdulattal előszedte felszerelését. A különböző kefék, rongyok, kencék fémdobozai, tubusai örömmel üdvözölték a mestert.

Halkan reccsent a jobb szélső szék. Botlik Dénes máris a vendég elé guggolt, fel sem nézve rá, és kezébe kapta a megfelelő kefét. Csakhogy ekkor olyasmi történt vele, ami életében még soha: a cipőpucoló megkövült a rémülettől. A csodálatos színekben pompázó, kígyóbőrből készült lábbeli hegyes orra egyenesen felé mutatott, oly mozdulatlanul, mint két, a prédáját bűvölő hüllő. A fűzők is kígyókként tekeregtek, végükön egy-egy apró, lapos, villás nyelvet öltögető fejet viseltek.

Botlik Dénes képtelen volt megmozdulni. Úgy érezte, a lábbelik megbabonázták. Mint máskor, most is csupán rájuk kellett pillantania, hogy gazdájuk lelkébe lásson. De amit a kígyóbőr cipők elárultak neki, az iszonyatosabb volt bármi elképzelhetőnél. Az okleveles cipőpucoló lassan felemelte a tekintetét. Előbb két vékony, fekete nadrágba bújtatott lábszárat látott, majd szintén fekete inget, amelynek gombjai viperafejeket ábrázoltak.

A vendég arca sápadt volt, kétoldalt sárgás foltok ütköztek ki rajta, ajka befelé fordult. Mikor levegőt vett, halk, sziszegő hang hagyta el a torkát, s merev tekintete meg sem rezdült. Botlik Dénes halkan felnyögött, mikor rádöbbent, hogy a csontsovány férfi pupillái – akár a hüllőkéi – függőleges, fekete csíkot formáznak.

– Talán valami gond van? – súgta jéghideg hangon a vendég, és egyik kígyóbőr cipőjével türelmetlenül toppantott. Botlik Dénes minden erejét összeszedte, hogy válaszoljon, de képtelen volt megszólalni vagy akár a cipőre nézni. Ezért nem láthatta, amint az egyik fűző magától kibomlik, lassan megemeli a fejét, és ide-oda imbolyog a levegőben, mint a támadni készülő vipera.

Hangos zúgás riasztotta fel Botlik Dénest kábulatából. Valahonnan hatalmas dongó csapott le, és fekete fullánkját előregörbítve megszúrta a cipőfűzőkígyót. A vendég dühösen felszisszent, mintha apró, de annál kellemetlenebb fájdalom érte volna. Dühösen lelépett az emelvényről, lerúgva néhány tubust, tégelyt és kefét, majd eltűnt a hullámzó tömegben.

Botlik Dénes értetlenül dörzsölgette a szemét, mint aki rémes álomból ébred. A dongó elröppent a füle mellett, mintha ellenőrizni akarná, jól van-e a cipőpucoló, majd zúgva távozott.

* * *

Nincs itt semmi, csak pókhálók, egerek és kacatok – gondolta Gergő, amint a létrának támaszkodva ácsorgott. Már bánta, hogy Nemcsókék hisztériája miatt lejött a föld alá. Először izgalmas kalandnak tűnt egyedül bebolyongani a labirintust. Ahogy azonban egyre messzebb került a napfényes lejárattól, a falakból áradó hideg belopta magát a csontjaiba. Az elemlámpa által életre keltett árnyak eleveneknek tűntek, a pókhálók az arcára tapadtak, s ő folyton alattomos, éles tárgyakba botlott.

Semmi értelme, hogy eltévedjek idelenn – morfondírozott Gergő. – Valóban csak Barboncás Döme olyan bolond, hogy ide lejöjjön. Ha rejteget valamit, hát az ő baja.

Csakhogy a felfedezés izgalma mégsem engedte, hogy sarkon forduljon. Lépett egyet, majd még egyet, hátha a következő beugróban felfedezi a házmester titkát.

Az én drága, újdonsült testvérkém biztosan nem ok nélkül rémüldözött, mikor Nemcsókék szóba hozták a pincét. Titkolnak valamit a vénemberrel!

Gergő nem volt gyáva, most azonban alaposan össze kellett szednie a bátorságát. Amint egy újabb lépéssel mélyebbre jutott a pincében, hirtelen kialudt az elemlámpája. Szeme csak hosszas pislogás után szokta meg a koszos ablakokon át beszüremlő kevéske fényt. Vakon tapogatózott, tenyeréhez ütögette a kihunyt lámpát, mindhiába. Botladozás közben teljesen elvesztette a tájékozódóképességét, így végül már azt sem tudta, merre van a kijárat. Ráadásul, mintha csak rabul akarná ejteni a pince, hirtelen még sötétebbé vált, mikor odakinn egy kóbor felhő eltakarta a napot.

A dohos huzat szemből csapott le a fiúra. Gergő rémülten kiáltott fel az elé táruló látványtól, és meglepve kereste, hol nyílhatott ajtó. Tőle alig tíz lépésre sötét estélyi ruhába öltözött, csinos nő állt. Gergőt meglepte, mennyire szép, mégis rideg az ismeretlen.

– Kicsoda a néni? – kérdezte a fiú.

A nő felkacagott, csengő hangja meglebbentette a plafon pókhálóit.

– Nincs nála dob. Könnyebb lesz, mint gondoltam. – A nő felemelte két karját, s miközben hosszú körmű ujjaival Gergőre bökött, ajka szélrohamot fújt.

Fojtogató por kavarodott fel a kacatok halmairól. Gergő látta, amint a nő dermesztő lélegzete csillanó dárdaként száguld végig a pince folyosóján, és egyenesen felé tart. Nem bírt mozdulni, mégis kénytelen volt, hátulról ugyanis rettenetes koppanással rázuhant az öreg létra, és a földre nyomta. A nő által keltett légdárda elröppent a feje fölött, és bevágta a szenespince néhány öreg, oldalsó ajtaját.

– Mit műveltél, te ostoba tűzifa? – sikoltotta a nő.

Gergő elképzelni sem tudta, kihez beszélhet az asszony, de nem is érdekelte. Lelökte magáról a létrát, és fejvesztve futott az ellenkező irányba. A pincelejárat nem volt olyan messze, mint gondolta. Felrohant a kopott lépcsőn, bevágta maga mögött a vasajtót, és nekitámaszkodott a hátával.

Érezte, amint a nap előbújik a felhők mögül, és felmelegíti borzongó tagjait. Lassan megnyugodott. Helyére akasztotta és bezárta a lakatot, majd átfutott az üres udvaron, ki a forgalmas járdára. Úgy lépkedett, mint aki pontosan tudja, hova tart. Pedig csak messze akart kerülni a pincétől, és élvezni az emberek nyüzsgését, a város békés kavargását.

Mire elfáradt a gyaloglásban, már egészen másként emlékezett a kalandjára. Bosszúsan nevetett azon, hogy az elromlott elemlámpa miatt eleven nőnek látott egy szögre akasztott, molyos ruhát, és szavaknak hitte a pince huzatának hangjait.

Miért mondta, hogy szerencsére nincs nálam dob? – ötlött fel benne a különös emlék. Azután hangosan nevetett azon, milyen lökött gondolatokat képes szülni a fantáziája.

A fagyipultos lányok aggódva nézték Gergőt, de a fiú rájuk öltötte a nyelvét, és továbbállt.


II.
HÓDFAROK ÉS BORZALAG

Bárki téved akkor este a Bagoly-bükki-völgybe, olyat lát, amit biztosan nem felejt el soha. Az alkonyat csodás színekbe öltöztette az erdőt és az Ilona-bánya rég elhagyatott szikláit. A Kecskehát-bérc lombzúgástól, aludni készülő madaraktól hangos vonulata védelmezőn emelkedett a völgy fölé. A Bagoly-bükki-patak szerényen csobogott végig szokásos útján, átsurranva a fák között, locsogó hangon köszöntve a barna szemmel ámuló őzeket.

Mindebben persze nem volt semmi különös. A vén tölgyek csak akkor borzolták meglepve méregzöld leveleiket, mikor halk, távoli dobszó hangzott fel. A zaj egyre közeledett, mintha vágtató lovak robognának a völgyön át, majd éles fény lobbant a csillaggyúlás előtti félhomályban.

– Hűlt agyú fiam, Borzalag, már megint eldoboltad magad! – hangzott a felháborodott kiáltás, majd a következő pillanatban két különös alak jelent meg a fák között. A tölgyek túl öregek és tapasztaltak voltak ahhoz, hogy megrémisszék őket a semmiből felbukkanók. Halk reccsenéssel adták tovább a hírt, végig az egész völgyön, a váratlan vendégekről, akik úgy érkeztek, ahogyan már nagyon régen senki.

– Nem tehetek róla, Hódfarok néne – sipította éles, elkeseredett hangon a kisebbik jövevény. – A dobom egyik csengettyűje hamisan szól, ezért érkeztünk ide.

– És talán nem neked kellene megjavítanod? – Az öregasszony vádlón magasodott apró termetű társa fölé. Ráncos kezével elrendezte utazástól gyűrött szoknyáját, amin ezer furcsa csecsebecse zörgött, csilingelt, fityegett. Volt közöttük madárcsont, kavics, toll, köröm, fakéregdarab, száraz fűcsomó; mind kicsiny zsinegekkel felkötve. Hódfarok néne ezután lesimította bő ujjú blúzát is, csillámló port söpörve a meglepett fűszálakra. Végül bal mutatóujjával megkocogtatta egyetlen szemfogát, mire halványan derengő holdfény árasztotta el a tisztást.

– Máris mehetünk tovább – bizonygatta Borzalag, miközben kicsiny termetéhez mérten óriási, kerek sámándobjával birkózott. – Itt az a félrecsilingelő csengő!

– Hagyd! – mordult a fehér hajú asszony, széles csípőjén nyugtatva mindkét öklét. Parázsló tekintete a fákat mustrálta, orra kíváncsian szimatolt. – Nem is olyan rossz hely ez, sámándoblovas barátom, Borzalag!

A törpe – mert így nevezték volna az éberek – megkönnyebbült sóhajjal engedte el a dobot, ami úgy hevert végig a füvön, mintha pihenne. Borzalag kacsázó léptekkel körbejárta Hódfarok nénét, s ő is rendkívül tudományos képpel vizsgálta az erdőt. Szarvasbőrből varrt ruháján, valamint csúcsos prémsapkáján szintén számtalan csontocska, karom, egérkoponya, fémdarab csörgött. Deres szakállába hatalmas sastollat fűzött, oldaláról pedig faragott nyelű, kilenc csomóra bogozott bűbájostor csüngött.

– Ezek a fák még emlékeznek ránk – bólintott elégedetten Hódfarok néne. A legközelebbi tölgyhöz lépett, tenyerét a ráncos kéregre simította, és néhány pillanatra lehunyta a szemét, majd elmosolyodva így szólt: – Én is üdvözöllek, Gyökérverő. Mondd csak, nyugalmas ez a völgy?

A fa lombjából halk surrogás hangzott, amint levelei mozdultak.

– Az idén engem bíztak meg azzal, hogy találjak megfelelő helyszínt a Vajákosok, Táltosok, Énekmondók, Sámánok és Egyéb Révülők Találkozójához – felelt az anyó türelmesen. – Olyan vidéket keresek, ahol a fák és az állatok még emlékeznek ránk, s éjjelente segítenek távol tartani vagy felejtőálomba varázsolni az ébereket.

Az erdő fái vitába szálltak egymással, heves ágreccsenések, tiltakozó lombrázások, sőt, néhány rémült levélhullatás is elhangzott. Végül megcsendesedtek. Hódfarok néne elégedetten bólintott.

– Köszönöm, hogy befogadtok minket – súgta. – A segédemmel körülnézünk, hogy mindennek megtaláljuk a legjobb helyet.

Borzalag nyögve felállította a dobot, a tölgy oldalához hengergette, majd a törzsének támasztotta.

– Vigyázz rá! – szólt a fára pimasz hangon. – Ez nem akármilyen sámándob: én szoktam rajta utazni!

Ezzel Borzalag elintézettnek tekintette a dob dolgát. Ám ahogy lépett, a földből fürge gyökér nyúlt ki, és elgáncsolta őt. Az emberke fájdalmas nyekkenéssel esett hasra, és dühösen szitkozódott.

– Így kell bánni a vándorral?

– Megérdemelted, szélkergette barátom, Borzalag – nevetett Hódfarok néne, amitől a szoknyája ismét hangos csilingelésbe kezdett. – Tiszteletet érdemel az erdő, amiért engedi, hogy megzavarjuk a békéjét. Ennyit már megtanulhattál volna mellettem az utóbbi száztizenkét esztendőben.

Borzalag feltápászkodott, és leporolta magát. Apró kezével a tölgy felé legyintett, de közben sietve biztos távolságba futott a mérges fától. Nem szerette, ha Hódfarok néne emlékeztette rá, mióta áll a vajákos asszony szolgálatában. Ez ugyanis mindig eszébe juttatta azt a szerencsétlen, viharos éjszakát, mikor táltostanoncként lezuhant a Világfáról. A zuhanást túlélte ugyan, de a táltosok megtiltották neki, hogy tovább növekedjen. Így maradt Borzalag törpe. S talán örökre el is kanászodik az éberek között, ha Hódfarok néne meg nem látja szemében a táltosfira utaló tüzet. Maga mellé vette az apró legényt, s bár valódi táltost nem nevelhetett belőle, bűbájos tudása jó részét megosztotta vele. Így végül az apró emberke elnyerte a lassan élés képességét is, ami sok-sok évet adott emberi napjaihoz.

– Lássuk csak – morfondírozott magában Hódfarok néne. – Mindennek jó helyet kell találni a völgyben, hogy a vendégeinknek ne lehessen okuk panaszra.

A vajákos asszony fürge léptekkel indult el a fák között, nyomában az örökké morgó Borzalaggal. Reggelig bejárták a Bagoly-bükki-völgy minden zugát, s eldöntötték, hol álljanak a tűz-, gyógyfű-, tabu-, babona-, talizmán- és lélekárusok sátrai. Találtak helyet a doboláshoz, tűzugráshoz, főzetkeveréshez és a közös lakomákhoz is.

A hajnali harmat elégedett mosolyt lelt Hódfarok néne pufók arcán.

– Most már csak a meghívókat kell szétküldeni – mondta. – Borzalag, hozd a dobot!

* * *

Az Álomvilágban nincs múlt és nincs jövő. Minden egyszerre történik – de ezt még azok sem képesek teljesen megérteni, akik ott élnek. Most éppen így van ezzel Odvas is, aki előbb örül, hogy újra kinyújtóztathatja gyökereit-ágait, de utána nyomban elfogja az aggodalom.

– Most én voltam vagy leszek? – susogja lombjával. Körülötte nincs táj, nincs fény, minden sötét. Senki nem veszi a fáradságot, hogy „valamilyenné” álmodja ezt a helyet. Odvas óvatos érdeklődésére egyszerre két dühös válasz is érkezik.

– Ne kérdessz osztobaszágokat, mert eszküszöm, addig sssszorítom a törzsed, míg kissszáradsz! – sziszegi az Odvas törzsén tekergő óriási kígyó.

– Mindent elrontottál! – csap le fütyülve a baobabfára Lebeke, megtépve a leveleket. – Miért kellett neked létrává változni, és a legrosszabb pillanatban rázuhanni a gyerekre? Olyan váratlan lehetőséget kaptunk, ami évezredenként egyszer révül elő. Fuvallatommal megbetegíthettem volna! Ha sikerül, talán bele is hal! És akkor biztosan nem képes elmenni a Révülők Találkozójára.

– Véletlen volt – zúgja a baobabfa, nem teljesen őszintén.

– Ha belegondolok, hogy elkerülhettük volna a sok cselt, fáradozást…! – süvölti Lebeke. – Épp a karjaimba sétált a kölyök. Senki sem láthatta, mi történik a pincében. És akkor te…

– Ne bosszankodj tovább! – rikácsol egy új, bántó hang, amit szárnyak suhogása kísér. Hatalmas, fekete holló ereszkedik lustán a sziklára, ami csupán az imént jelent meg, kifejezetten az érkező kedvéért.

Odvas törzse halkan ropogva megborzong, a kígyó a levelek közé rejti sárga szemét, és a szél is teljesen elül.

– Üdvöszlünk, hatalmasz Holló! – súgja a kígyó alattomosan.

– Igazán csinálhatnál valamit a beszédhibáddal, Ouroborosz – károgja a madár.

– Asz én családomban esz teljeszen természetesz tulajdonszág – közli sértődötten a hüllő.

Holló fekete gyöngyszeme Odvasra villan, tollai felborzolódnak.

– Te vagy hát, aki megfosztott a gyors győzelemtől! – rikácsolja a madár.

A baobabfa hirtelen kis bokor szeretne lenni. A kígyó halkan surrogva letekeredik róla, attól tartva, hogy a fekete madár haragja esetleg őt is éri.

– Nem tehetek róla – von ágat Odvas. – Létrává változtam… Lebeke fújni kezdett… Megrémültem és eldőltem.

Holló most a kígyó felé billenti a fejét.

– Te sem jártál sikerrel, Ouroborosz!

– Igasz. Már éppen megmartam volna a szipőpuszolót, mikor valahonnan egy táltosz jelent meg dongó alakjában, ész megszípett.

Holló apró gombszemei mélységes megvetést árasztanak. Három szolgája közül egyedül Lebeke marad magabiztos, így ő szólal meg.

– Mit tegyünk, hatalmas Égen Szárnyaló? Tudod jól, ha hibázunk is, mindhárman hűségesek vagyunk hozzád. Tőlem kapod hatalmadat a betegségek és a szellemek fölött. Ouroborosz az átváltozás képességével lát el. Odvas pedig az erőd, kitartásod birtokosa, és általa értesz szót a növényekkel, állatokkal.

Holló ingerülten megrázza a szárnyát, hogy csendre utasítsa a széldémont.

– Nem kell emlékeztetned rá, hogy értékesek vagytok. De azt se feledd, hogy én vagyok a révülő, aki parancsol nektek! A fiút meg kell akadályozni abban, hogy eljusson a Révülők Találkozójára! Hódfarok néne, az az ostoba vajákos már megtalálta a völgyet, ahol békében lehetnek az éberektől. Induljatok azonnal a Valóságba, és ne engedjétek, hogy a kölyökfarkas megkapja a maga meghívóját!

– Nem hiszem, hogy komolyan venné az invitálást, és elmenne a völgybe – susog halkan, óvakodva Odvas. – A gyerek nem hisz bennünk, és nem figyel az álmaira.

Holló nem törődik a baobabfa véleményével. Arra készül, hogy szárnyra kapva távozzon, de Lebekének még akad egy kérdése.

– Mondd, úrnőm, miért nem láthatunk téged soha valódi külsődben? Hiszen mindhárman tudjuk, hogy a hollóalak a segítőállatodé, de te magad ember vagy.

– Annak is eljön az ideje, hogy megpillantsatok – károgja az ébentollú. – Most csakis a meghívóval törődjetek!

A fekete madár szemvillanás alatt eltűnik: szorongás és félelem marad utána. A három szolgának nincs kedve egymásra nézni. Lebeke átsüvít a baobabfa levelei között, és türelmetlenül reccsenti annak ágait.

– Révüljünk hát! – mondja. – Dolgunk van a Valóságban.

Egymás után tűnnek el, s végül nem marad utánuk más, mint sötét, üres, álomtalan álom.

* * *

– No, és ehhez mit szólsz? – Dr. Produk úgy vágta homlokon Gergőt, hogy a fiú megtántorodott. Boglárka aggódva kapott a fia felé, de a pszichológus dühösen rákiáltott. – Hagyja, anyuka! A mai beszélgetésünkön dühöt akarok kiváltani a fiatalemberből. Látnom kell, miként kezeli az ilyen helyzeteket.

Gergő magában elismerte, az orvos tökéletesen tudja, hogyan lehet valakit váratlanul feldühíteni. Mégis összeszorította a fogait, és elhatározta, hogy csipetnyi örömet se szerez a doktornak.

– Ugye utálsz már, fiam? – Dr. Produk olyan közel hajolt Gergőhöz, hogy az orruk majdnem összeért.

Gergő arcán sugárzóan kedves mosoly jelent meg.

– Már hogyan utálhatnám magát? – kérdezte csodálkozva. – Hiszen azon fáradozik, hogy ne legyen több rémálmom.

Dr. Produk elégedetlenül csettintve, homlokát ráncolva csóválta a fejét.

– Ez nem normális reakció. Asszonyom, az ön fiával nagyobb baj van, mint gondoltam.

Réti Boglárka kissé kétkedve figyelte, amint az orvos hümmögve kikeres a polcról egy vaskos könyvet, amelynek a borítóján saját, titokzatosan mosolygó fényképe virított.

– Még mindig attól félsz, fiatalúr, hogy egy viharos éjjelen érted jönnek, és elrabolnak? – motyogta dr. Produk, és mélyen Gergő szemébe nézett.

– Mostanában inkább az nyugtalanít, hogy túlságosan megszokom, hogy önhöz járok, doktor úr – felelte gonosz mosollyal Gergő. – Hogy a homlokom bökése nélkül még a legegyszerűbb dolgozatot sem fogom tudni megírni!

– Helyesen tette, asszonyom, hogy hallgatott a barátnőjére, Apollónia kisasszonyra, és elhozta a fiát! – fordult dr. Produk Boglárkához, idegesen babrálva aranykeretes szemüvegét. – Továbbra is meg vagyok győződve róla, hogy Gergőt csecsemőkorában megugatta egy kutya, esetleg valami távoli rokon. Ebből származik minden baja. Mondd csak, fiam, félsz a kutyáktól?

– Nagyon szeretem a kutyákat – vallotta be Gergő. – És a rokonaimat is.

– Na, látja, anyuka! – rikkantott boldogan az orvos, és Boglárka kezébe nyomta a könyvet. – Tessék, ezt olvassa el! A téma legjobb feldolgozása. Címe: Hogyan ijesszük el gyermekünket a félelmeitől, avagy: Hozd rám a frászt, hogy ne féljek!

Boglárka sajnálkozva gondolt a sok fára, amit azért vágtak ki, hogy dr. Produk ostobaságait legyen mire nyomtatni. Azért udvariasan a táskájába süllyesztette a kötetet.

– A jövő héten azt vizsgáljuk, miként reagálsz az undorító ízekre! – kiáltott a doktor biztató hangon Gergő után. – Már szóltam a mamámnak, hogy keresse elő a receptjeit!

Mire kiléptek az utcára, Boglárka hatszor kért bocsánatot a fiától, és ígéretet tett, hogy többé nem kell az orvoshoz jönnie. Épp a buszmegálló felé lépkedtek, mikor apró, piros autó fékezett mellettük csikorogva.

– Édeseim, olyan cukik vagytok így együtt, hogy én mindjárt elájulok! – A gurgulázó hang hallatán Gergő hátán végigfutott a hideg. A piros autó mögött nyomban több sofőr támaszkodott a dudára, de Apollóniát ez cseppet sem zavarta abban, hogy kocsijával elállja a forgalmat.

– Szálljatok be, mézes szívecskéim, hazaviszlek benneteket!

Gergőnek nem akaródzott beülni az autóba, de Boglárka halkan a fülébe súgta:

– Inkább üljünk be, különben hazáig araszol mellettünk, megbénítva a belváros teljes közlekedését.

Így aztán Boglárka és Gergő autóval mentek haza. Miután a fiú beült, gyors pillantással megállapította, hogy anyja barátnője semmit nem változott tegnap óta. Ez Apollónia esetében szokatlan volt, mivel ő kaméleonként változtatta haj-, szem-, köröm- és egyéb színeit.

– Dr. Produktól jöttök? Nagyon helyes! A gyerek fejében helyre kell ütni a hibát – lelkendezett Apollónia, s közben áthajtott a piros lámpán. – Rettenetes, hogy ebben a városban minden sofőr keze a dudára tapad! Meg lehet süketülni. Persze csak a hapsik ilyen ostobák!

Boglárka udvariasan bólintott barátnője kaján kacsintására. A piros autó a rakpart délutáni csúcsforgalmában araszolt, és Apollónia úgy érezte, akár el is engedheti a kormányt. Megtette. A visszapillantóba nézve megigazgatta vörös hajkölteményét. Végül komolyan Boglárkára nézett, és kijelentette:

– Rosszat tesz neked a házasság!

– A korlát…! – mutatott Boglárka rémülten a Duna irányába, de Apollóniát sokkal jobban aggasztotta barátnője állapota, semhogy a volán után nyúlt volna. Kerek térdével igazított a bőrborítású kormányon, majd megcsipkedte Boglárka arcát.

– Sápadt vagy. És nincs rajtad rúzs! Nem engedi a férjed, mi?

– De Apollónia, én sohasem festettem magam – mosolyodott el Gergő anyja.

– Megmondtam, hogy tönkretesznek a pasik – bólintott Apollónia, mint aki éppen azt a választ kapta, amit várt.

Rétiék boldogan szálltak ki végre az autóból (ami egyébként a Rúzspiros nevet viselte), mikor megérkeztek a Csipetke utcába. Apollónia gondosan bezárta, majd kétszer ellenőrizte az ajtókat, végül cuppanós puszit küldött a szélvédőnek.

– Ha ellopnák az én drágámat, a Dunának mennék! – jelentette ki.

– Ilyenkor nincs sehol egy autótolvaj, mikor szükség volna rá – motyogta Gergő az orra alatt. Reménykedve pillantott végig az utcán, de csupán egy behemót alakra lett figyelmes, aki zöld vadászruhájában kapkodva rángatott be a szomszéd kapualjba egy izgő-mozgó zsákot.

A fiú követte Boglárkát és Apollóniát az udvarba, ahol Zsófi jött szembe velük. A lány könyvekkel megpakolva igyekezett az utca felé. Halkan köszöntötte rokonait, de a vörös hölgyre ügyet sem vetett.

– Ezzel is jól kifogtad! – szólt durva hangon Apollónia. – Hát milyen nevelést kaphat egy cipőpucoló gyereke?

Gergő felnevetett, Boglárka azonban valódi haraggal kiáltott barátnőjére.

– Apollónia!

– Csak téged sajnállak, gyöngyöm! – legyintett a barátnő, s nyomban témát váltott. – Meg kell kínálnod egy erős feketével! Rongyosak az idegeim. Képzeld, a Jenő…

Gergő látta, hogy az anyja Zsófi után akar menni, bocsánatkérő kedvessége azonban elkésett. A lány már átrobogott a visszhangos kapubejárón, és eltűnt az utcán. A fiú akár elégedettnek is érezhette volna magát, amiért Apollónia vérig sértette Zsófit. Csakhogy amikor a lány elment mellette, Gergő könnyeket látott csillogni a szemében. S ettől furcsamód még keserűbb lett a kedve.

* * *

Borzalag még sosem érezte magát annyira szorult helyzetben, mint most. Két nappal korábban vált el Hódfarok nénétől a Bagoly-bükki-völgyben, miután szétküldték a meghívókat. Micsoda látvány volt! A hajnal első fényénél apró tüzet raktak. Borzalag dobolt, énekelt, míg a néne szoknyája ezer díszét csörgetve körbetáncolta a ropogó fahasábokat. Az ősi varázsdal közben sziporkázó pillangók röppentek szerte a lángokból, és siklottak tova minden égtáj irányába. Szivárványos szárnyukra ezüst betűkkel volt írva a kedves, névre szóló meghívó. A pillangók sosem tévesztették el a címet.

Akadt azonban egy meghívott, akinek hiába küldték volna pillangószárnyon az üzenetet. Ő túl régóta élt az éberek között, így ha meg is csodálta volna a légies küldöncöt, eszébe sem jutott volna nagyítót ragadva elolvasni őt. Ezért Hódfarok néne cirkalmas betűkkel hétköznapi meghívót írt, majd bűbájjal itatta át.

– Széllelbélelt fiam, Borzalag, ezt a levelet csakis a címzett kezébe adhatod! – mondta szigorú hangon a vajákos. – Megbűvöltem a tintát. Így a betűk térképpé kunkorodnak, ha eljön az ideje, hogy hozzánk vezessék, akit kell. Rossz rágondolni, mi volna, ha egy éber kezébe kerülne a Révülők Találkozójának helyszíne!

Csakis a címzett kezébe? Ez most igen nehéz volna – gondolta a majdnem-táltos. Óvatosan megmoccant a sötétben, ahová csupán az imént pottyant, egyenesen a napfényes Csipetke utcából. Ujjai durva, dohszagot árasztó vásznat tapintottak.

– Ha szabadna megkérdeznem, ki zsákolt be engem, és miért? – szólt emelt hangon Borzalag. A válasz azonban udvariatlan rúgás volt a zsák oldalán. – Tiltakozom a méltatlan bánásmód ellen! Én Hódfarok néne segédje vagyok, és követelem…

Hangja fájdalmas nyögésbe fúlt, mivel hirtelen iszonyatos súly nehezedett rá. Kétség sem férhetett hozzá, rabtartója egyszerűen ráült. Borzalag próbált kapálózni, sőt, még a zsákon keresztül harapni is, de csupán annyit ért el, hogy a szája tele lett porral.

A vásznon kívülről koppanó léptek zaja hallatszott. Női cipők tűsarkai verik így a macskaköveket. Ebből Borzalag rájött, hogy még mindig abban a kapualjban van, amelyik előtt fütyörészve elhaladt, mikor ráhullt a sötétség.

– Maga mit keres itt? – kérdezte egy nő sipító hangon, a zsákon kívülről.

– Én csak szenet… Szenet viszek a nagymamámnak – hallotta Borzalag a tétova választ, ami bizonyára az elrablójától eredt.

– Szenet? – A nő erősen kételkedett a felelet őszinteségében.

– A nagymamám rendkívül szereti a szenet – bizonygatta a mély hangú férfi. – Ugyanis a szénporszag a fiatalságára emlékezteti.

Az éppencsaknem-táltos minden erejét megfeszítve igyekezett jelt adni. Hátha feltűnik a nőnek, hogy a zsák, amin a megszólított ücsörög, bizony mozog. A tűsarkak gazdája azonban nem törődött többet az idegennel, és hamarosan a távolba vesztek léptei.

Persze minden rosszban van valami jó. A törperabló felállt ugyan a foglyáról, csak azután sajnos továbbvonszolta a zsákot. Borzalag hol a térdét, hol a fejét verte be, mégsem látta értelmét, hogy kiabáljon. Végre megálltak egy olyan helyen, amit a rabló biztonságosnak tartott, mert résnyire kinyitotta a zsák száját.

– Ígérem, nem ülök rád többé – hallotta a mély, kissé sajnálkozó hangot a majdnem-táltos. Ahogy kilesett a résen, nyomban látta, hogy egy emberalakot öltött baobabfával van dolga.

– Száradna el minden gyökered! Rágna meg a szú! Araszolna hernyó a leveleden! – ömlött az átok Borzalagból, ám ez a megkönnyebbülés jele volt. Ugyanis semmitől sem rettegett jobban, mint hogy valami éber rabolja el, aki, mondjuk, cirkuszban akarja felléptetni. Most, mikor meggyőződött róla, hogy a saját világából származik a rabló, már nem félt. A törpe gondosan sorolta az eszébe ötlő szidalmakat, de a zsák száján bekukucskáló férfi végül csak annyit kérdezett:

– Most dühös vagy rám?

Borzalag felnyögött.

– Bocsáss meg, ha túl nehéz voltam – folytatta Odvas, kényelmetlenül feszengve zöld vadászruhájában. – Add ide, ami nekem kell, és máris szabad vagy.

– Miért, mi kell neked? – kerekedett el az éppencsaknem-táltos szeme.

– Hoztál egy levelet, nem? – érdeklődött Odvas. – Hoznod kellett, különben engem hiába küldtek ide.

Borzalag kétségbeesetten törte a fejét, hogyan tudná félrevezetni ezt a láthatóan ostoba fát. Végül nem jutott egyről a kettőre, csupán megfájdult a hajszálhíjánnem-táltos koponyája.

– Nos, ideadod végre, amiért küldtek? – szólt némi várakozás után és meglepően nyájasan Odvas. Emberi ábrázatán látszott, hogy neki legalább annyira kínos a rablás, mint az áldozatnak.

– Sajnálom, de téged alaposan félrevezettek. – Borzalag kényelmesen leült a zsák aljára, és összefonta kurta karjait. – Semmiféle levél nincs nálam. Nem is tudok olvasni.

Ez meglepte Odvast. Gondolatai éppen olyan mélán hömpölyögtek, mint fatestében a nedvek. Borzalag remélte, hogy sikerült összezavarnia a melákot, Odvas azonban csak lassú volt, ám nem bugyuta!

– Sajnálom, de át kell hogy kutassalak – mondta végül, mire a zsák száján fürge, tapogatózó gyökerek kúsztak be a majdnem-táltoshoz.

– Hé, mit művelsz?… Ez rablás! Fel foglak jelenteni a Gyógy-, Ártó- és Álomlaki Növények Füvesasszonytanácsánál!… Azt a zsebemet hagyd békén, ott személyes holmit tárolok… És vedd ki a gyökered az orromból!

Borzalag hiába háborgott, kiabált, vergődött és visított, Odvas matató nyúlványai módszeresen átbogarászták az öltözékét. A törpe kétségbeesve érezte, hogy az egyik gyökér mindjárt rábukkan a meghívóra.

– Segíthetek valamiben? – csendült a kíváncsi hang egészen közelről. Odvas gyökerei hihetetlenül gyorsan tűntek el a zsákból. Az emberalakot öltött fa zavartan dadogott.

– Semmi baj, csak keresek… Keresek valamit a zsákomban.

– Ugye nem kismacskákat akar vízbe fojtani? – kérdezte gyanakvó hangon a lány. – Engem Zsófinak hívnak, és a szomszéd házban lakom. Úgy láttam, mintha mozogna a zsákja.

– Néha szokott – bólintott Odvas zavartan. – Mindenkinek lehet valami rossz szokása, nem?

Borzalag tudta, hogy nem lesz több esélye a szökésre. Ruhájáról letépett egy zöld fényben derengő hódfogat, és megérintette vele a zsák alját. A szövet halk reccsenéssel szétnyílt, az éppencsaknem-táltos pedig gyorsan kibújt a lyukon. Nem nézte, merre menekül, csak az érdekelte, hogy a lány ne vegye észre. Szerencsére Odvas épp az udvar árnyékos hátsó részében állt a zsákkal, ahol gondozatlanul burjánzó bokrok sorakoztak, így a sűrű levelek, ágak között Borzalag könnyedén láthatatlanná válhatott, s mire bárki kereste volna, már messze járt.

A meghívó még mindig ott lapult a ruhájában, de fogalma sem volt róla, hogyan juttassa el a címzetthez. Most már tudta: valaki mindenáron meg szeretné akadályozni ezt.

* * *

– Nézz rá: hát az első szél elfújja!

Ezt természetesen Apollónia mondta, miközben a nyitott konyhaajtóban ácsorgó Gergőre bökött narancsszín műkörmével.

– Vékony az alkata – védte Boglárka nem túl sok meggyőződéssel a fiát.

– Edzőterembe kellene járnia – folytatta zavartalanul az okítást Apollónia. A két nő a konyhaasztalnál ült: Boglárka borsót pucolt, a barátnője magazint lapozgatott. – Manapság csakis a szépen kidolgozott, vastag izmokkal felszerelt fiúk lehetnek sikeresek. És nyírasd le a haját! Kopasz a divat. Az magabiztosságot és erőt sugall.

Gergő megborzongott a gondolatra, hogy kissé elálló fülei meztelenül meredjenek feje két oldalán. A nyafogó hangon jó tanácsokat ontó Apollónia hirtelen elfintorodott.

– Csukd be azt az ajtót! Huzat van, tönkremegy a frizurám!

Gergő kelletlenül engedelmeskedett, bár ehhez a sarkát használta. A dörrenést mintha puff, majd nyekk hang követte volna, mint mikor leesik valaki a létráról. A fiú meglepve fordult hátra, de senkit se látott az üvegablakos ajtó túlfelén.

– Még szerencse, hogy hallgattál rám, és elvitted a kölyköt pszichológushoz – jelentette ki Apollónia. – Dr. Produk majd helyes irányba csavarja a fiatalúr gondolkodását.

– A doktor kissé fura alak – felelte Boglárka óvatosan, nehogy kiváltsa barátnője unalomig ismert hisztériás rohamainak egyikét.

– Azóta vannak rémálmai, hogy meghalt az apja, igaz? – Apollónia mereven nézett Boglárkára. – Folyton attól retteg, hogy elrabolják. Fél a villámlástól, a mennydörgéstől. Gyakran belázasodik. Szerinted ez normális?

Gergő megpróbált besurranni a szobájába, de csuklóján szoros ujjak záródtak össze. Kirázta a hideg, mikor megérezte bőrén a műkörmök érintését.

– Jegyezd meg, öcsi: csak attól kell félni, hogy ellopják a bankkártyádat – suttogta Apollónia merev, hideg tekintettel, majd hirtelen felkacagva ellökte magától a fiút. – Bogikám, te sose tudtál bánni a pasikkal. A férjed elment…

– A férjem halálos beteg volt! – Boglárka vékony ujjai között megremegett a borsó héja, a zöld szemek szertegurultak az asztalon.

– Vagyis itt hagyott ezzel a gyerekkel a nyakadon, aki ráadásul…

Gergő nem volt kíváncsi rá, mi is van vele ráadásul. Tudta, hogy bármilyen ostobaságot hord is össze a barátnője, édesanyja nem fogja kidobni, mert valami furcsa és megmagyarázhatatlan okból sajnálja őt. A fiú egyedül akart maradni, de Zsófi a szobájukban olvasott, mióta megjött a könyvtárból. Így a lakás egyetlen csöndes zugába, a fürdőszobába vonult, és magára zárta azt.

Zsófi valójában nem olvasott. Az ágyán hasalt, mellette halomban álltak a frissen kikölcsönzött könyvek. A lány még mindig azon a fura, vadászruhás alakon töprengett, akit a szomszéd ház udvarán pillantott meg a könyvtárba menet. Rossz érzése támadt, mikor felidézte az idegen arcvonásait. Pedig a mélyen ülő, élénken csillogó szempár, a cserepes száj és a ráncos homlok együtt egész kedves ábrázatot mutatott.

A lány, oda sem figyelve, ceruzájával firkálgatott az előtte heverő füzetbe. A szürke grafit erdős völgyet, annak mélyén fürge patakot és öreg kőbányát varázsolt a papírra. Előző éjjel, álmában ezen a tájon járt, és remekül érezte magát.

Az ágy fölé szerelt olvasólámpa hirtelen felgyulladt. Zsófi csodálkozva fordult hanyatt, és elgondolkodva nézte a villanykörte fényes izzószálát.

Fura dolgok történnek ma – állapította meg.

A sárga fénysugarak egyenesen a jegyzettömb lapjára vetültek. Úgy tűnt, nem hagyják békén az imént rajzolt völgyet. A grafit szemcséi csillanva megmozdultak, átrendeződtek. A hegyhátakból szárnyak, a bánya szikláiból csinos test, a patak hullámaiból pedig karmos lábacskák és csúcsos fülecskék formálódtak. A füzetben néhány pillanattal később a táj helyén egy virgonc grafitdenevér repkedett.

Zsófi azonban mindebből semmit nem vett észre. Mikor elunta a töprengést, lekapcsolta a villanyt, s oda sem nézve kitépte a legfelső füzetlapot. A denevér galacsinná gyűrve, lapos ívben repült a szemétkosárba.

Gergő a vécédeszkán ücsörögve is hallotta Apollónia sápítozó hangját.

– Ha már abban nem hallgattál rám, hogy ne menj hozzá ehhez a cipőpucoló pojácához, legalább a többi tanácsomat fogadd meg! Küldd Gergőt bentlakásos egyházi iskolába! Az atyák szigorúak, nem engedik elcsatangolni. Kész börtön az az épület, szürke falakkal, hűvös pincékkel. Eleven lélek se ki, se be. Egyszóval csodálatos hely!

Gergő hirtelen furcsa zajra lett figyelmes. A fürdőszoba vízcsapja csuklott néhányat, a falakban nyüszítve zörögtek a vezetékek, majd mély hörgés zengett. A fiú óvatosan a hangoskodó szerkezet elé lépett. A csaptelep krómcsillogású csövéből néhány csepp rozsdás víz, majd hirtelen prüszkölés, füttyentés és újabb harákolás érkezett.

Gergő megragadta mindkét fogantyút, és hirtelen kinyitotta a hideg és a meleg vizet. A fürdőszoba egész fala megremegett, a tükör megmoccant a falon, a fogkefék zörögtek a poharakban. A csapból barna, nyúlós kosz zúdult ki, és nyomban eltűnt a lefolyó sötétjében. Utána tiszta sugárban zubogott a víz. Gergő elzárta a csapot, majd elégedetten bólintva távozott a fürdőszobából.

Apollónia éppen azt ecsetelte a csendesen kétkedő Boglárkának, hogy amelyik nő nem visel műkörmöket, az nem is nő… Gergő csupán át akart robogni a konyhán a gang felé, nehogy ismét ő legyen a téma. Ám amikor megérintette a kilincset, az magától mozdult.

Az asztalnál ülő asszonyok csodálkozva néztek a feltáruló ajtórésben megjelenő ősz fejre. Barboncás Döme hármat koppantott a félfán, és kedvesen mosolygott – míg meg nem pillantotta Apollóniát. Akkor azonban szája két sarka ugyanúgy legörbült, mint a bajusza, és szemében kihunyt a meleg fény.

– Elnézését kérem a zavarkolódásért – szólt Boglárkához az öreg, kissé furán tekerve a szavakat. – Volna itt valami, amit szerintem nyomban látnia kell.

Ezzel Döme teljesen kitárta az ajtót, és félreállt. Gergő először nem értette, mit akar a házmester, hiszen senki sem állt a gangon. A járólapok lábnyomokat őriztek, a korlát rozsdásan barnállott, s nem kószált el Boglárka hatalmas cserépbe ültetett, fiatal citromfája sem…

A citromfa! Gergő meglepetten lépett ki a körfolyosóra, és ujjával megérintette a növény barna leveleit.

– Elfonnyadt! – közölte anyjával a tényt, bár már Boglárka is ott rémüldözött mellette. – Amikor hazaértünk, még nem volt semmi baja.

– Maga szerint mi történt? – fordult Boglárka a házmesterhez.

– Elképzelni sem tudom – vont vállat Barboncás Döme, arcán őszinte aggodalommal. – Az udvart söprögettem, mikor megláttam: a citromfa halott. Szóltam, mert tudom, hogy mindennél jobban szereti a növényeit.

– Ő pedig különösen kedves volt nekem. – Boglárka remegő ujjakkal simította végig a száraz leveleket, amelyekből valami kiszívott minden nedvességet.

– Valóban gyökeret akarunk verni a kóró mellett? – kérdezte a konyhaajtóban állva gúnyos mosollyal Apollónia, és Barboncás felé intett. – Dobja a szemétre, jóember, és ne tartson fel minket!

A házmester beharapta harcsabajusza végét. Gergő látta, hogy ha Boglárka vendége még egy szót szól, Barboncás őt viszi ki a kukába, s állítja bele vörösre festett fejével lefelé. Boglárka dühösen villantotta szemét a barátnőjére, s mikor megszólalt, szava halk volt, de parancsoló.

– Most menj el, dolgom akadt!

– Temetési szertartást rendezel a gaznak? – nevetett Apollónia. – Hát jó, én mehetek.

Azzal felkapta az asztalról a kocsikulcsát és a mobiltelefonját. Mikor elment Barboncás Döme mellett, kényesen vigyázott, nehogy hozzáérjen az öreg kezeslábasához. Ez nem is történt meg, Gergő mégis azt hitte, hogy káprázik a szeme: amint Apollónia könyöke alig két centiméterre elsuhant a házmester karjától, a két ember között kék szikrák pattantak. Boglárka semmit nem vett észre, de Barboncás meglepve nézett Apollónia után. Dús szemöldökét gyanakvón vonta össze, majd úgy rázta meg a fejét, mint a kutya, ha kullancstól akar szabadulni.

Gergőnek nem volt ideje eltöprengeni a kék szikrákon. Anyja örömkiáltása másfelé terelte a figyelmét. A növények barátja ugyanis felfedezte, hogy a citromfa nem pusztult el teljesen. Maradt egyetlen zöld hajtása, tele élettel.

Boglárka elszánt hadvezérként adta ki az utasításokat, s így hamarosan Gergő, sőt a házmester is a cserepes kedvenc megmentésén ügyködött.

* * *

Borzalag úgy döntött, hogy – Hódfarok néne határozott tilalma ellenére – használni fogja a varázstudományát.

– A néne nem tudhatta előre, hogy milyen veszélyek fogják fenyegetni a kézbesítőt! – győzködte önmagát a kishíján-táltos, mikor végre sikerült a háztető kéményei között elrejtőznie. – Az éberekkel elbánok ésszel és ravaszsággal. De a magunkfajta révülőkkel más a helyzet. Ellenük bűbájra van szükség.

Borzalag nem sejtette, hogy még a Hódfarok nénétől ellesett fortélyokkal élve is borzalmas élményekben lesz része. Először egész egyszerűen a címzett lakásának ajtaját akarta használni. Eldúdolta a láthatatlanná tévő dalocskát, majd a megidézett pókfonálon leereszkedett a tetőről. Éppen a gang megfelelő pontjára érkezett. Arcát egy fiatal citromfa csiklandozta meg. Borzalag csodálkozva suttogott a növény levelei közé.

– Barátocskám, te beteg vagy! Pöndörödnek, zsugorodnak a leveleid. Ki bántott?

A citromfa borzongott, pedig a délutáni napfény felmelegítette a levegőt. Válaszától Borzalag elsápadt volna, ha egyáltalán látható lett volna.

– Tehát itt járt? – nyögte. – De ő nem lehetett ugyanaz, mint aki engem bezsákolt. Ezek szerint többen vannak!

További beszélgetésre nem jutott idő. A címzett konyhájának ajtaja tárva-nyitva állt, bentről beszélgetés hallatszott. Borzalag, láthatatlansága tudatában, bátran indult el, de épp mikor át akarta lépni a küszöböt, orrára csapódott az ajtó. A kézbesítő fájdalmas fintorral markolászta sérült arcát, és kétségbeesetten nyögdécselt.

Második próbálkozásra sokkal óvatosabb lett. Meglátta a lakás egyik nyitott ablakát, és – még mindig láthatatlanul – bemászott rajta. Odabenn egy lány hasalt az ágyán, körbebástyázta magát könyvekkel, és elmélyülten rajzolt a füzetébe. Talán azt sem vette volna észre, ha Borzalag látható.

– Valahogy el kell terelnem a figyelmét, hogy átadhassam a levelet – morfondírozott a majdnem-táltos. – Majd jétevagyaz bűbájt mondok a tekercsre, és a párnájára teszem. Mikor a címzett kerül a közelébe, újra láthatóvá válik a meghívó, mivel felismeri őt. Így jó lesz, igen!

Borzalag ekként megnyugtatva háborgó lelkiismeretét, lábujjhegyen az ágyhoz settenkedett, s a lány feje fölött átnyúlva felkapcsolta az olvasólámpát.

Az történt, amire számított. A lány elfordult a füzettől, és hosszan pislogott az önálló életre kelt izzóra. Borzalag láthatatlan kezét a papírlap fölé nyújtotta, amin a tájkép nagyon emlékeztette a Bagoly-bükki-völgyre. Már-már majdnem letette a láthatatlan tekercset, mikor a füzetben mocorogni kezdtek a grafitszemcsék, majd átrendeződtek, és egy denevér képét rajzolták ki. Az éppencsaknem-táltos döbbenten bámulta ezt a különös bűbájt. Fogalma sem volt, mitől jöhetett létre. Mikor végre felocsúdott, már nem maradt ideje elhelyezni a meghívót, mert a lány hirtelen megfordult, és észre sem véve a bűbájos rajzolatot, kitépte a lapot, galacsinná gyűrte, végül pedig a szemétkosárba hajította.

– Mindent túlbonyolítasz, Borzalag, te hibbant nyúlbogyó! – szidta magát a kézbesítő, miután sikerült észrevétlenül távoznia a szobából. Ismét a gangon állt, ahol a citromfa még sokkal rosszabbul nézett ki, mint az előbb. A majdnem-táltos sietve kotorászott csörgő-zörgő ruhájának mélyén, majd két ujja közé csippentve nyúlós, vékony valamit emelt magasra.

– Békanyál! – közölte a citromfával. – Úgy tűnik, téged megmérgeztek. Elkötöm a békanyállal ezt a hajtásodat, ami még egészséges. Így nem juthat bele a méreg, s talán lesz, aki elülteti. Bocsáss meg, de jelenleg többre nincs időm.

A citromfának már ahhoz sem volt ereje, hogy hálája jeléül megrezdítse a leveleit.

Borzalag ezután halkan morgolódva járt le-föl az üres gangon. Azon töprengett, miként lehet egyéb módon bejutni egy lakásba, ahol éberek élnek. Természetesen gondolt rá, hogy egyszerűen becsönget. Ehhez azonban túl alacsony volt.

– A vízvezeték! – ötlött eszébe hirtelen. – Hogy ez eddig nem jutott eszembe!

Az éppencsaknem-táltosnak előbb le kellett ereszkednie az utcaszint alatti csatornákba, és megkeresni a címzett lakásába vezető csövet. Majd ismét láthatóvá vált, felmarkolt némi iszapot, s halkan mormolt neki.

– Iszap, iszap, földnek őse, változzam át nyakra-főre!

Az apró emberke helyén hirtelen csak egy kupac iszap maradt. Az viszont határozottan mozgott, toccsant, vándorolt, s végül beszivárgott a vízvezetékbe. Borzalag terve tökéletes volt. Iszappá változva felkúszik a lakásba, előbújik a csapból, s jól látható helyre teszi a levelet, majd iszapmaszatként elhever a padlón, és engedi, hogy a címzett felmossa őt. A vízzel együtt újra kijut a lakásból, miután saját iszapszemével meggyőződött róla, hogy valóban a megfelelő kezekbe jutott a küldemény.

Vannak napok, amikor semmi nem sikerül. Borzalag könnyedén megtalálta a lakást, s már látta a csap végéből érkező fényt… Ekkor azonban valaki megnyitotta a zuhatagot. Forró és hideg víz keveréke lökte ki Borzalagot a csőből a mosdókagylóba, amiből hiányzott a dugó.

Már nem volt megállás. Miután Borzalag gurgulázva, hörögve és prüszkölve átszáguldott a csatornák ezer kanyarulatán, kacskaringóján és zuhatagán, végül megérkezett a Dunába. A halak csodálkozva tátogtak az iszapfoltra, amelyben természetesen felismerték a majdnem-táltost.

– Mit bámultok, ostoba kopoltyúsok? – bugyborékolta Borzalag, s a hullámok által sodorva várta, hogy valahol partra vesse a folyó.

Erre azonban csak másnap hajnalban, jóval a város alatt került sor.


III.
A BELINDEK
ÉS CSOMORIKA FŰÁRUDA

A Csipetke utcában nem járt senki, leszámítva Morcot, a sárga szőrű kóbor macskát. A vén kandúr minden kapualjban megvillantotta fényes szemét, majd továbbállt. Az ostorlámpák halkan zümmögtek fölötte, de nem tudták elhomályosítani a telihold ezüst korongját.

Morcon kívül csupán egyetlen élőlény volt ébren a környéken. Barboncás Döme szobája padlóján ült, lábait maga alá húzva. Ölében kerek sámándobot tartott, amelynek apró csengettyűi halkan muzsikáltak, amint a házmester egy faragott csontdarabbal ütögette a feszes bőrt. A tompa puffanások úgy lüktettek a lakásban, mint a szívverés.

Barboncás előtt, a padlón tűz égett, mégsem égette ki a parkettát. A lángnyelvek a dob ritmusára nyújtóztak, fényesedtek, váltottak színt. Az öreg tágra nyílt szemmel bámult közéjük, ajka ősi dalt dúdolt. Kezeslábasa lassan elmosódott, átformálódott, s a házmester most színes szalagokkal, kavicsokkal, tollakkal kivarrt ruhát viselt. A csontdarabok hirtelen megzörrentek, a dob dörömbölése hangosabbá vált. A bőrre festett hófehér ló felágaskodott.

Barboncás Döme szeme a tüzet kutatta, ujjai verték a ritmust – pedig az öreg szabad lelke valójában már messze járt…

* * *

Gergő érezte, hogy végre mindjárt álomba merül. Órák óta forgolódott az ágyán. Próbált birkákat számolni, végigmondani a slágerlistát, és gondolatban bogozhatatlan csomót kötni Botlik Dénes összes cipőjére – hiába. Félpercenként hatalmasat ásított, sóhajtozott, mégsem tudott elaludni. Mintha valami, mélyen a lelkében, félt volna álmodni.

Most végre mégis merülni kezd. Testét puha, meleg sötétség burkolja be. Utolsó éber gondolatával reméli, hogy nem jönnek az álmok. Amikor azonban megpillantja az első festményt, már tudja: megint álmodik. Kicsi, fehér házikó az erdő közepén. Gergő ismerősnek érzi a zöld zsalugáteres ablakokat, de a kép máris elsuhan mellette, hogy egy másiknak adjon helyet.

A fiú biztos benne, hogy emlékeket lát, bár nem mindig a sajátjait. Az utolsó képek némelyike már több mint ismerős: piros pöttyös labda. Épp olyan, mint amilyet ő kapott harmadik születésnapjára. Majd megnyerő mosolyú, fiatal férfi arcképe jelenik meg. Karján bebugyolált csecsemő rugdalózik.

– Apa! – suttogja álmában Gergő. Mintha ez varázsszó volna, a képcsarnok eltűnik.

– Vegye, vigye, magára vár! Az utolsó alkalom, lenyűgözően olcsó ár! Talán eddig azt hitte, boldog volt? Vásárlás nélkül nem éri meg az öregkort!

Gergő fülét majd szétrepeszti a megafonokból süvöltő hang. Ahogy kipottyan a sötét alagút végén, szemét kápráztató fények vakítják el.

– Nem látod, hogy útban vagy, fiacskám?! – üvölt rá egy hatalmas termetű úr, akin csaknem szétreped kétsoros öltönye, ahogy az égből aláhulló reklámcédulák után nyújtózkodik. Gergő kapkodva igyekszik félreállni, mielőtt a férfi letaposná.

– Édes étket kínál önnek a Lila Tehén! Csak az boldog, ki őt eszi e földtekén!

A hangszórók vidám harsogása új irányba tereli a tömeget. Gergő a falhoz tapad, nehogy magukkal sodorják az izgalomtól kipirult arcú nők, férfiak és gyerekek. Végre megérti, hogy egy bevásárlóközpontba álmodta magát. Amerre néz, színes kirakatok sorakoznak. A plafonra festett felhők között pufók elárusítóangyalok röpködnek. Duci ujjaik között íjat tartanak, és aranyhegyű nyílvesszőket lőnek az emberekre. Akit eltalálnak, annak szemében eszelős fény lobban, s már lökdös is félre mindenkit, hogy belépjen valamelyik üzletbe.

– Tudom, mi a szíved egyetlen vágya! – hajol Gergő arcába egy cilinderes kölyök. – Neked a legújabb Hipermega Turbóharcosra van szükséged, ami úgy távirányítható, hogy ő vezérel téged!

Gergő érzi, hogy a srác megmarkolja a csuklóját. Kitépi kezét a szorításból, mielőtt a cilinderes berángatná őt a boltba. Az egymást lökdöső vásárlók között utat törve menekül, s közben kerülgeti a fentről záporozó nyílvesszőket. A cilinderes fáradhatatlanul liheg a nyomában. Már-már utoléri, mikor Gergő megpillantja a játékterem ajtaját. Gondolkodás nélkül besurran rajta.

A hirtelen félhomályban csupán a gépek színes vibrálása látszik, és a játékterem lengőajtaja végre kizárja a megafonok üvöltését. Helyette lövöldözés, motorbömbölés és vérfagyasztó sikolyok áradnak a nagyképernyős automatákból. Szinte mindegyik előtt áll egy-egy fiú vagy lány, két kezével gombokat csapkodva.

– Végre valami ismerős hely – nyöszörgi Gergő kimerülten. – Lássuk, milyen programok vannak az álomvilágban!

Elindul a gépsorok között, de sehol nem látja a pénztárat, hogy zsetont vehessen.

– Ne haragudj… – szólít meg egy szemüveges fiút, aki a képernyőn lávával töltött szakadékok fölött ugráltatja át önmagát. – Bocs, ha megmondanád…

A srác nem felel. Elvéti a következő nekifutást. Képernyőjén az apró figura kapálózva zuhan a mélybe – és a szemüveges fiú hirtelen eltűnik a játékautomata elől.

– Huh! Nem veszik itt túlságosan komolyan a játékokat? – mondja csöndesen Gergő. Érzi, hogy a félelemtől kiszárad a torka.

– Játssz velem, Farkas! A Lávabarlang IV. mélyén nincs apa, nincsenek nyomasztó emlékek és félelem a mennydörgéstől! Ez itt az Álomvilág! – zümmögi a masina. A képernyőn újabb apró figura jelenik meg: Gergő tökéletes mása.

A fiú iszonyodva távolodik el a géptől. Szeretné megtalálni a játékterem kijáratát, de bármerre néz, mindenhol csattogó, berregő, kattogó automaták villognak. Az előttük álló gyerekek alakja időnként semmivé foszlik. Helyüket mások foglalják el.

– Gergő, merre vagy? Gergő, felelj már!

– Nem lehet igaz! – suttogja dühösen a fiú maga elé, mikor felismeri a hangot. – EZ meg hogy kerül ide? Pont az én álmomba!

A játékterem vibráló árnyai között Zsófi bukkan fel, és egyenesen a fiú felé tart.

– Végre megvagy! – mondja mérgesen. – Mindhárman téged keresünk!

Gergő gyanakodva néz a mostohatestvérére. Ki lehet az a másik kettő, aki Zsófin kívül keresi őt? A kérdésére, bár hangosan ki sem mondta, máris választ kap. A gépek között egykedvűen kocogva feltűnik a kölyökfarkas, aki amint megpillantja Gergőt, elnyúlik a padlón, és lihegve szól:

– Örökösen megfuttatsz. Hogy juthat eszedbe ilyen borzalmas helyet álmodni?

– Ne szégyellj tőle segítséget kérni, ha szükséged van rá! – mondja a kölyökfarkasra mutatva Zsófi, majd a másik irányba int. – És kivételesen vele is rendelkezhetsz. Bár ő az enyém.

Gergő megfordul, hogy lássa, mit ajánlott veszély esetére a lány. A közelben álló, hatalmas képernyő fölött tartórúd ível keresztül a termen, s azon sötétbarna zsákocska csüng. A fiú közelebb lép, hunyorít, hogy ki tudja venni, mi lehet az. A zsákocska hirtelen megmozdul, két bőrszárnyat tár szét, majd elengedve a rudat, rövid zuhanás után villámgyors cikkanással röppen el Gergő mellett.

– Ez mi? – kérdi borzadva a fiú. Zsófi megvonja a vállát.

– Denevér. Rám talált az egyik álmomban. Azóta hűségesen segít, ha kérem.

– Jól figyelj rám, pocsolyaszemű! – fordul Gergő Zsófihoz. – A szörnyeddel együtt tűnj el az álmomból, de azonnal! Azt akarom…

Nem fejezheti be a mondatot. A játékterem ajtaja kivágódik, s a gépek között jeges huzat söpör végig. Gergő megpróbál fedezéket keresni, de elveszíti az egyensúlyát.

– Kérd meg, hogy takarjon be a szárnyával! – kiabálja túl az üvöltő szelet Zsófi, és a denevérre mutogat.

– Majd pont olyasmitől kérek segítséget, amit te álmodsz! – felel Gergő dühösen.

– Ülj a hátamra, elviszlek innen! – ugrik talpra a kölyökfarkas.

– Elegem van belőled, bolhafészek! – ripakodik Gergő a szürkebundásra.

A következő pillanatban döngve becsukódik az ajtó, elzárva a léghuzat útját. A denevérnek és Zsófinak nyoma sincs. Egyedül a kölyökfarkas áll Gergőtől néhány lépésre, de nem a fiút nézi. Tekintetében a hatalmas játékgép képernyőjének fénye tükröződik. Súlyos szárnyak suhognak. Gergő a hátára fordul, hogy lássa, miféle madár zajong.

Fültépő károgást hallatva éjfekete holló röppen ki a képernyőből, és lecsap a fiúra. Éles karmaival megkapaszkodik Gergő mellén, súlya kipréseli a fiú tüdejéből a levegőt. A sárga csőr magasba lendül, a madár fekete gombszemeiben diadal csillan.

– Most elveszted a látás képességét, Farkas! – rikácsolja Holló, és csőrével megcélozza Gergő szemét.

Tompa puffanás hallatszik. A madár hirtelen elrepül a fiú melléről, de nem a saját szárnyán. Összetörve zuhan a gépek közé, fájdalmas rikácsolása lassan elenyészik. Gergő kábultan rázza a fejét, s forró leheletet érez az arcán. Mikor kinyitja a szemét, egy hatalmas, hófehér ló hajol fölé. Szusszantásától védence haja összekócolódik. A táltos, miután megállapítja, hogy a fiúnak kutya baja, a kölyökfarkasra emeli szép tekintetét, és hosszan, számonkérőn nyerít.

– Miért nem segítettél neki?

– Nem kérte – felel a kölyökfarkas büszkén. – S ha nem kéri, nem segíthetek.

– Eszemben sincs álomképeknek könyörögni! – kiált akaratosan Gergő. – Ti csak látomások vagytok. Fel akarok ébredni! Engedjetek végre felébredni!

Kívánsága nyomban teljesül…

* * *

Réti Boglárka boltja rendkívül különös hely volt. Budapest olyan utcájában állt, ahol nem közlekedtek autók. Az üzlet, ami a Belindek és Csomorika Fűáruda nevet viselte, kívülről egészen aprónak látszott. Szerény kirakatában ezerféle növény nyújtózott, ágaskodott, tekeredett kusza függönnyé. A belépőt télen kellemes meleg, nyáron simogató hűvös fogadta. A nehéz tölgyfa pult mögül (melyből néhány eleven, leveles ág nőtt kedve szerint) Boglárka mosolygott az érkezőre. Körben a falakat szintén eltakarták a cserepekből, ládák földjéből előkandikáló növények. Mindegyikük olyan élő, egészséges és dús volt, mintha szokott helyükön, erdőn, mezőn, folyóparton nőnének.

A bolt hátsó részét plafonig nyújtózó polcrendszer fedte. Rajta szép üvegcsék, tálkák, szelencék serege. Oldalukon cirkalmas betűkkel írt címkék jelezték a tartalmukat: Porított ebkapor, Vagdalt butykóró, Borsfű magja, Szárított macskaköröm…

Boglárka sosem felejtette el azt a fura délutánt, mikor nyugtalanságtól hajtva rótta a nyüzsgő város utcáit, s ráakadt a fűárudára. Fiatal lány volt még, alig végezte el az egyetemet, és munkát kellett volna keresnie. A hirdetések böngészése helyett azonban csak sétált és sétált, míg be nem tévedt a csöndes utcácskába. Amint rápillantott a bolt kirakatára, máris tudta: megérkezett. Az ajtó fölött függő ezüstcsengő vidáman köszöntötta. Boglárkának akkor olyan érzése támadt, hogy minden eleven növény, de még a bútorok is felé fordulnak.

A pult mögött két idős anyó ücsörgött. Belindek néne ősz haját igazgatta éppen, Csomorika néne pedig halkan dudorászva, apró tánclépésekkel söprögetett. Beszélgetni kezdtek a lánnyal, aki azután mindennap betért hozzájuk néhány percre. Belindek néne szigorú, de kedves teremtés volt, aki bölcs szavakkal és apró kapával nevelte a növényeket. Csomorika néne viszont folyton mókázott, énekelt és táncolt a cserepeseknek.

Két esztendővel később, mikor Boglárka szokásos látogatására érkezett, az idős hölgyek helyett csupán egy levelet talált, amiben megkérték, hogy ezentúl viselje gondját a boltnak. A lány meg sem lepődött igazán. A cserepesek szerették őt, így hát átvette a fűáruda vezetését.

Sok év telt el azóta.

Az ezüstcsengő hangos csilingeléssel jelezte, hogy érkezett valaki. Boglárka nyugalomra intette a kislibavirágot, amit éppen meglocsolni készült, majd az ajtó felé fordult.

– Megjöttem végre – jelentette ki a fura kinézetű idegen, mintha bárki várt volna rá. Nagy buzgalommal igyekezett megállni a lábán, mert bizony ide-oda tántorgott, megrémítve néhány növényt. Hosszú, végig begombolt kabátot viselt, pedig odakinn úgy sütött a nap, mint azon a nyáron még egyszer sem. Fején hatalmas kalap ült. Karimájáról körben zöld vízinövények libegtek lefelé, függönyként takarva a jövevény arcát, de nem rejtve el élénk csillogású tekintetét. Mellére göndörödő szakállát sastoll döfte át.

– Segíthetek valamiben? – kérdezte Boglárka cseppet sem meglepődve. Régen megszokta már, hogy a Belindek és Csomorika Fűárudába gyakorta egészen különös vásárlók érkeznek, s még szokatlanabb növényeket, gombákat és magvakat keresnek.

A kabátos bizonytalankodva, jobbra-balra veszélyesen dülöngélve közelebb araszolt Boglárkához.

– Kegyedben tisztelhetem Réti Boglárkát? – suttogta a hínárfüggöny mögül.

Boglárka bólintott.

– Akkor valóban megérkeztem! – örvendezett az idegen, majd szigorú hangon hozzátette: – Én most álruhában vagyok jelen!

– Sejtettem – szólt Boglárka, és a szomszédos polcról gyors mozdulattal lementett két cserép sárga tátikát, mert a vendég arrafelé kezdett imbolyogni.

– A nevem Bor… khrrrm… Borz! Így, egyszerűen csak Borz. – A különös alak bizalmasan közelebb hajolt Boglárkához. – Nem ez az igazi nevem, de most titkos küldetésben járok. Tehát Borz!

– Megjegyeztem, és örvendek. – Boglárka igyekezett nem kuncogni.

– Itt ugyebár nem hallhat minket senki? – forgott körbe nyugtalanul a hínáros kalap viselője. – Ugyanis 

